《游风穴寺》
清代·吕燕昭

入山不见山，但见古柏树。此柏不知几百千万株，黛色霜皮看无数。

高者如立低如赴，横者如卧斜者觑。三三五五各盘踞，当面齐来迎我步。

溪转山回见梵宫，老僧导我幽处去。层阁俯碧泉，游鱼乐相聚。

修篁杳以深，亭午留宿雾。此时心地忽超然，可惜洞天难久住。

长啸谢山灵，行行日已暮。马影乱斜阳，小桥危可渡。

沿溪出深山，停鞭时回顾。梦耶非耶心忡忡，天光岚影杳何处。

晚烟苍茫平楚流，指点不是来时路。

作者简介：吕燕昭，字仲笃，号玉照，河南新安人。乾隆辛卯举人，历官江宁知府。有《福堂诗草》。